Title: ระเบียบคณะกรรมการบริหารศาลยุติธรรม ว่าด้วยการมีและใช้อาวุธปืน เครื่องกระสุนปืน วัตถุระเบิด ดอกไม้เพลิง สิ่งเทียมอาวุธปืน และยุทธภัณฑ์ของเจ้าพนักงานตำรวจศาล พ.ศ. 2562

ระเบียบคณะกรรมการบริหารศาลยุติธรรม
ว่าด้วยการมีและใช้อาวุธปืน เครื่องกระสุนปืน
วัตถุระเบิด
ดอกไม้เพลิง สิ่งเทียมอาวุธปืน
และยุทธภัณฑ์ของเจ้าพนักงานตำรวจศาล
พ.ศ. ๒๕๖๒[๑]

โดยที่เป็นการสมควรให้มีระเบียบคณะกรรมการบริหารศาลยุติธรรม
ว่าด้วยการมีและใช้อาวุธปืน เครื่องกระสุนปืน วัตถุระเบิด ดอกไม้เพลิง
สิ่งเทียมอาวุธปืน และยุทธภัณฑ์ของเจ้าพนักงานตำรวจศาล ให้เป็นไปด้วยความเรียบร้อย

อาศัยอำนาจตามความในมาตรา
๙ แห่งพระราชบัญญัติเจ้าพนักงานตำรวจศาล พ.ศ. ๒๕๖๒ คณะกรรมการบริหารศาลยุติธรรม
(ก.บ.ศ.) จึงออกระเบียบไว้ ดังต่อไปนี้

ข้อ ๑  ระเบียบนี้เรียกว่า
ระเบียบคณะกรรมการบริหารศาลยุติธรรม ว่าด้วยการมีและใช้อาวุธปืน เครื่องกระสุนปืน วัตถุระเบิด ดอกไม้เพลิง สิ่งเทียมอาวุธปืน
และยุทธภัณฑ์ของเจ้าพนักงานตำรวจศาล พ.ศ. ๒๕๖๒

ข้อ ๒  ระเบียบนี้ให้ใช้บังคับตั้งแต่วันที่ ๑๖
กรกฎาคม พ.ศ. ๒๕๖๒ เป็นต้นไป

ข้อ ๓  ในระเบียบนี้
อาวุธปืน
หมายความว่า อาวุธปืน หรือเครื่องกระสุนปืน หรือวัตถุระเบิด หรือดอกไม้เพลิง หรือสิ่งเทียมอาวุธปืน ตามกฎหมายว่าด้วยอาวุธปืน
เครื่องกระสุนปืน วัตถุระเบิด ดอกไม้เพลิง และสิ่งเทียมอาวุธปืน
และให้หมายความรวมถึงอาวุธที่ใช้กระแสไฟฟ้าหรือพลังงานอื่นทำให้ร่างกายเสียความสามารถในการควบคุมระบบกล้ามเนื้อชั่วขณะ
ที่อยู่ในความครอบครองของสำนักงานศาลยุติธรรม
ยุทธภัณฑ์
หมายความว่า อาวุธ เครื่องอุปกรณ์ของอาวุธ สารเคมี สารชีวภาพ วัสดุกัมมันตรังสี ยานพาหนะ หรือเครื่องมือเครื่องใช้
ที่อาจนำไปใช้ในการปฏิบัติงานตามกฎหมายว่าด้วยการควบคุมยุทธภัณฑ์
ที่อยู่ในความครอบครองของสำนักงานศาลยุติธรรม
เลขาธิการ
หมายความว่า เลขาธิการสำนักงานศาลยุติธรรม หรือผู้ซึ่งได้รับมอบหมายจากเลขาธิการสำนักงานศาลยุติธรรม
หัวหน้าส่วนราชการศาลยุติธรรม
หมายความว่า ประธานศาลฎีกา ประธานศาลอุทธรณ์ ประธานศาลอุทธรณ์ภาค
ประธานศาลอุทธรณ์คดีชำนัญพิเศษ อธิบดีผู้พิพากษาศาลชั้นต้น อธิบดีผู้พิพากษาภาค และผู้พิพากษาหัวหน้าศาล
หรือผู้ทำการแทน
ผู้สั่งจ่าย
หมายความว่า เลขาธิการหรือหัวหน้าส่วนราชการศาลยุติธรรม และให้หมายความรวมถึงผู้ซึ่งได้รับมอบหมาย
แล้วแต่กรณี

ข้อ ๔  ให้เลขาธิการรักษาการตามระเบียบนี้
และให้มีอำนาจวินิจฉัยชี้ขาดเพื่อปฏิบัติการให้เป็นไปตามระเบียบนี้

หมวด ๑
บททั่วไป

ข้อ ๕  ให้สำนักงานศาลยุติธรรมจัดหาอาวุธปืนและยุทธภัณฑ์ให้เหมาะสมแก่ภารกิจ
อำนาจหน้าที่และจำนวนที่เพียงพอต่อการปฏิบัติหน้าที่ราชการ

ข้อ ๖  ให้สำนักงานศาลยุติธรรมจัดทำทะเบียนอาวุธปืนและยุทธภัณฑ์
และจัดสรรไปยังหน่วยงานในสังกัดสำนักงานศาลยุติธรรมเพื่อใช้ปฏิบัติหน้าที่ราชการ

ข้อ ๗  ให้ผู้อำนวยการศูนย์รักษาความปลอดภัย ผู้อำนวยการสำนักอำนวยการประจำศาล ผู้อำนวยการสำนักศาลยุติธรรมประจำภาค และผู้อำนวยการสำนักงานประจำศาล
เป็นนายทะเบียนทำหน้าที่ดำเนินการเกี่ยวกับการอนุญาตและการเพิกถอนการอนุญาต
การเบิกจ่าย การเก็บและการบำรุงรักษา และจัดทำบัญชีประจำการอาวุธปืนและยุทธภัณฑ์
นายทะเบียนอาจแต่งตั้งข้าราชการศาลยุติธรรม
ระดับชำนาญการพิเศษ เป็นผู้ช่วยนายทะเบียนตามที่เห็นสมควร

ข้อ ๘  การมีและการใช้อาวุธปืนและยุทธภัณฑ์
ให้เป็นไปตามหน้าที่ที่ได้รับมอบหมายตามแนวปฏิบัติที่สำนักงานศาลยุติธรรมกำหนด
ห้ามใช้อาวุธปืนและยุทธภัณฑ์โดยไม่มีเหตุจำเป็นอันสมควร

หมวด ๒
การอนุญาต การสิ้นผลและการเพิกถอนการอนุญาต

ข้อ ๙  ให้เลขาธิการออกหนังสืออนุญาตให้แก่เจ้าพนักงานตำรวจศาลที่มีความจำเป็นต้องพาอาวุธปืนและยุทธภัณฑ์ติดตัวไปใช้ในการปฏิบัติหน้าที่ราชการ
การอนุญาตดังกล่าวจะต้องทำเป็นหนังสือตามแบบท้ายระเบียบนี้
เพื่อให้เจ้าพนักงานตำรวจศาลผู้ได้รับอนุญาตนำติดตัวไป
การอนุญาตครั้งหนึ่งจะต้องไม่เกิน ๑ ปี
ความในวรรคหนึ่งให้ใช้บังคับแก่อาวุธปืนของเจ้าพนักงานตำรวจศาลซึ่งได้รับอนุญาตให้มีและใช้ตามกฎหมายว่าด้วยอาวุธปืน
และต้องนำมาขึ้นทะเบียนต่อเลขาธิการ  ทั้งนี้ ตามหลักเกณฑ์และวิธีการที่เลขาธิการกำหนดเพื่อใช้ในการปฏิบัติราชการด้วย

ข้อ ๑๐  เมื่อเจ้าพนักงานตำรวจศาลซึ่งได้รับอนุญาตให้พาอาวุธปืนและยุทธภัณฑ์ติดตัวไปใช้ในการปฏิบัติหน้าที่ราชการพ้นจากการเป็นเจ้าพนักงานตำรวจศาล
ให้การอนุญาตเป็นการสิ้นผล

ข้อ ๑๑  เลขาธิการอาจเพิกถอนการอนุญาตของเจ้าพนักงานตำรวจศาลซึ่งได้รับอนุญาตให้พาอาวุธปืนและยุทธภัณฑ์ติดตัวไปใช้ในการปฏิบัติหน้าที่ราชการได้ในกรณี
ดังต่อไปนี้
(๑)
ไม่ปฏิบัติตามระเบียบนี้ หรือตามแนวปฏิบัติที่สำนักงานศาลยุติธรรมกำหนด
หรือไม่ปฏิบัติตามคำสั่งเกี่ยวกับอาวุธปืนและยุทธภัณฑ์ที่เลขาธิการกำหนด หรือไม่ปฏิบัติตามกฎหมายว่าด้วยอาวุธปืนหรือยุทธภัณฑ์
(๒) ถูกตั้งกรรมการสอบสวนทางวินัยเกี่ยวกับการใช้อาวุธปืนและยุทธภัณฑ์
(๓)
ส่อว่าประพฤติตนขัดต่อระบบการรักษาความปลอดภัย
(๔)
มีเหตุอื่นใดที่เลขาธิการเห็นสมควรตามรายงานความเห็นของนายทะเบียน

หมวด ๓
การเบิกจ่ายและการส่งคืน

ข้อ ๑๒  การเบิกจ่ายอาวุธปืนและยุทธภัณฑ์ให้แก่เจ้าพนักงานตำรวจศาล
ให้จ่ายได้เฉพาะกรณีที่จำเป็นต้องนำไปใช้ในการปฏิบัติหน้าที่ราชการ
โดยให้ผู้สั่งจ่ายพิจารณาจ่ายให้เหมาะสมกับภารกิจและความจำเป็น

ข้อ ๑๓  ให้เจ้าพนักงานตำรวจศาลที่มีความจำเป็นต้องนำอาวุธปืนและยุทธภัณฑ์ติดตัวไปใช้ในการปฏิบัติหน้าที่ราชการยื่นคำขอเบิกอาวุธปืนและยุทธภัณฑ์ต่อผู้สั่งจ่าย
เพื่อพิจารณาอนุมัติตามหลักเกณฑ์และวิธีการที่สำนักงานศาลยุติธรรมกำหนด

ข้อ ๑๔  ให้เจ้าพนักงานตำรวจศาลซึ่งได้รับอนุมัติให้นำอาวุธปืนและยุทธภัณฑ์ติดตัวไปใช้ในการปฏิบัติหน้าที่ราชการขอรับอาวุธปืนและยุทธภัณฑ์จากนายทะเบียน
โดยทำหลักฐานมอบไว้แก่นายทะเบียนตามแบบท้ายระเบียบนี้

ข้อ ๑๕  เมื่อเจ้าพนักงานตำรวจศาลปฏิบัติราชการเสร็จสิ้นแล้วต้องส่งคืนอาวุธปืนและยุทธภัณฑ์ต่อนายทะเบียนทันที
โดยทำหลักฐานการส่งคืนตามแบบท้ายระเบียบนี้
ในกรณีที่ได้รับอนุญาตให้จ่ายประจำตัวตามหน้าที่ที่ได้รับมอบหมาย
ให้ส่งคืนอาวุธปืนและยุทธภัณฑ์ทันทีเมื่อหน้าที่ที่ได้รับมอบหมายเสร็จสิ้น หรือการอนุญาตสิ้นผลหรือการอนุญาตถูกเพิกถอน

ข้อ ๑๖  การเบิกจ่ายอาวุธปืนและยุทธภัณฑ์เพื่อใช้ในการฝึกซ้อม
สามารถทำได้โดยให้นายทะเบียนแจ้งชนิด จำนวน และหมายเลขของอาวุธปืนหรือยุทธภัณฑ์
ตลอดจนสถานที่ที่จะใช้ในการฝึกซ้อม เสนอให้เลขาธิการอนุมัติเสียก่อน
และเมื่อการฝึกซ้อมเสร็จสิ้นแล้วจะต้องรายงานผลพร้อมขออนุมัติจำหน่ายอาวุธปืนและยุทธภัณฑ์
เฉพาะที่ใช้แล้วสิ้นเปลืองหมดไปจากการฝึกซ้อมต่อเลขาธิการ  ทั้งนี้ ให้ขอเบิกทดแทนได้

หมวด ๔
การพา

ข้อ ๑๗  ในการพาอาวุธปืนและยุทธภัณฑ์
เจ้าพนักงานตำรวจศาลมีหน้าที่ต้องปฏิบัติเกี่ยวกับอาวุธปืนและยุทธภัณฑ์ ดังนี้
(๑)
ดูแลบำรุงรักษาให้ดีที่สุดเสมือนเป็นทรัพย์สินของตนเองและให้อยู่ในสภาพพร้อมใช้งานตามปกติจนกว่าจะได้นำส่งนายทะเบียน
(๒)
รายงานการใช้ต่อนายทะเบียนทุกครั้งที่มีการใช้ตามแบบท้ายระเบียบนี้
(๓)
รายงานต่อนายทะเบียนทันทีที่เกิดการชำรุด สูญหาย บุบสลาย หรือถูกทำลายตามแบบท้ายระเบียบนี้
(๔)
รายงานสภาพต่อนายทะเบียนทราบทุกสามเดือนนับแต่วันที่ได้รับอาวุธปืนและยุทธภัณฑ์ตามแบบท้ายระเบียบนี้
ในกรณีที่ได้รับอนุญาตให้จ่ายประจำตัวตามหน้าที่ที่ได้รับมอบหมาย

ข้อ ๑๘  การพาอาวุธปืนและยุทธภัณฑ์ในบริเวณศาล
เจ้าพนักงานตำรวจศาลต้องได้รับอนุญาตจากหัวหน้าส่วนราชการศาลยุติธรรม
และในกรณีดังต่อไปนี้
(๑)
มีการพิจารณาคดีสำคัญหรือคดีที่อยู่ในความสนใจของประชาชน หรือ
(๒) มีเหตุจำเป็นเพื่อรักษาความปลอดภัยในชีวิตของบุคคลและทรัพย์สินในบริเวณศาล

ข้อ ๑๙  การพาอาวุธปืนและยุทธภัณฑ์เพื่อปฏิบัติหน้าที่ราชการทั้งในบริเวณศาลและนอกบริเวณศาล
ให้เจ้าพนักงานตำรวจศาลถือปฏิบัติดังนี้
(๑)
ให้นำบัตรประจำตัวข้าราชการและหนังสืออนุญาตติดตัวไปด้วย
(๒)
ในกรณีแต่งเครื่องแบบ ให้พาไปด้วยความเหมาะสมเรียบร้อยและปลอดภัย
ใส่อุปกรณ์จัดเก็บที่เหมาะสม
ในกรณีไม่ได้แต่งเครื่องแบบ
ให้พาไปโดยมิดชิดจนไม่อาจสังเกตเห็นได้โดยง่าย
(๓)
ไม่พาอาวุธปืนและยุทธภัณฑ์ในลักษณะที่ก่อให้เกิดความหวาดเสียว
หรืออาจก่อให้เกิดอันตรายแก่บุคคลอื่น
(๔)
ห้ามดื่มสุราหรือของมึนเมาโดยเด็ดขาด
(๕)
ห้ามพาอาวุธปืนและยุทธภัณฑ์อันมีลักษณะเป็นการข่มขู่บุคคลอื่น
(๖)
ต้องรักษาไว้ซึ่งเกียรติศักดิ์ของศาลยุติธรรม

ข้อ ๒๐  ความในข้อ ๘ ข้อ ๑๘ และข้อ ๑๙ (๒) (๓) และ
(๕) มิให้ใช้บังคับแก่กรณีที่ตามสภาพและขนาดของอาวุธปืนและยุทธภัณฑ์
หรือตามพฤติการณ์ไม่สามารถปฏิบัติได้ หรือหากปฏิบัติอาจเป็นอันตรายต่อเจ้าพนักงานตำรวจศาลผู้นั้น
หรือเป็นกรณีจำเป็นเพื่อประโยชน์ในการปฏิบัติราชการ

ข้อ ๒๑ ห้ามเจ้าพนักงานตำรวจศาลพาอาวุธปืนและยุทธภัณฑ์
เข้าไปในเขตพระราชฐานหรือสถานที่อื่นใดตามที่กฎหมายห้าม
เว้นแต่ได้รับอนุญาตจากผู้มีอำนาจในสถานที่นั้นอนุญาต

หมวด ๕
การเก็บและการบำรุงรักษา

ข้อ ๒๒  ให้สำนักงานศาลยุติธรรมและหน่วยงานในสังกัดสำนักงานศาลยุติธรรมที่ได้รับการจัดสรรอาวุธปืนและยุทธภัณฑ์จัดให้มีสถานที่เก็บรักษาอาวุธปืนและยุทธภัณฑ์ที่มั่นคงแข็งแรงและปลอดภัย
รวมทั้งจัดให้มีระบบการรักษาความปลอดภัยด้วย

ข้อ ๒๓  ให้นายทะเบียนเก็บรักษาอาวุธปืนโดยแยกอาวุธปืนและเครื่องกระสุนปืนออกจากกันในลักษณะที่ไม่สามารถใช้ได้ในทันที

ข้อ ๒๔  ให้นายทะเบียนบำรุงรักษาอาวุธปืนและยุทธภัณฑ์ที่อยู่ในความดูแล
ให้พร้อมใช้งานได้ดีอยู่เสมอ
โดยปฏิบัติตามหลักเกณฑ์ที่สำนักงานศาลยุติธรรมกำหนด

ข้อ ๒๕  ให้นายทะเบียนจัดทำบัญชีประจำการอาวุธปืน
บัญชีประจำการเครื่องกระสุนปืนและบัญชีประจำการยุทธภัณฑ์ตามแบบท้ายระเบียบนี้
รายงานสำนักงานศาลยุติธรรมเพื่อตรวจสอบเป็นปัจจุบันทุกเดือน

ข้อ ๒๖  ให้นายทะเบียนตรวจสอบสภาพ ตรวจนับจำนวน และรายงานการใช้เสนอต่อเลขาธิการภายในเดือนตุลาคมของทุกปี
หรือตามที่เลขาธิการเห็นสมควร

ข้อ ๒๗  หากพบว่าอาวุธปืนและยุทธภัณฑ์ที่อยู่ในความควบคุมรับผิดชอบชำรุด
เสื่อมสภาพ เนื่องจากมีอายุการใช้งานมานานหรือด้วยสาเหตุอื่น
ให้นายทะเบียนจัดทำบัญชีแสดงชนิดและจำนวนเสนอต่อเลขาธิการ
และให้เลขาธิการสั่งให้ดำเนินการตามกฎหมายว่าด้วยการจัดซื้อจัดจ้างและการบริหารพัสดุภาครัฐ

หมวด ๖
การควบคุมและกำกับดูแล

ข้อ ๒๘  เจ้าพนักงานตำรวจศาลจะต้องปฏิบัติตามระเบียบนี้โดยเคร่งครัด
หากกระทำการฝ่าฝืนหรือไม่ปฏิบัติตามระเบียบนี้
ต้องรับผิดในความเสียหายที่เกิดขึ้นทั้งหมด และอาจถูกดำเนินคดีอาญา และอาจมีความผิดทางวินัย
อีกส่วนหนึ่งด้วย

ประกาศ ณ วันที่ ๙ กรกฎาคม พ.ศ.
๒๕๖๒
ชีพ  จุลมนต์
ประธานศาลฎีกา
ประธานกรรมการบริหารศาลยุติธรรม

[เอกสารแนบท้าย]

๑.
หนังสืออนุญาตให้เจ้าพนักงานตำรวจศาลพาอาวุธปืนและยุทธภัณฑ์ติดตัวไปใช้ในการปฏิบัติหน้าที่ราชการ
๒.
หลักฐานการจ่ายอาวุธปืนและยุทธภัณฑ์
๓.
แบบแจ้งสภาพอาวุธปืนและยุทธภัณฑ์
๔.
แบบแจ้งการใช้อาวุธปืนและยุทธภัณฑ์
๕.
แบบแจ้งการชำรุด สูญหาย บุบสลายหรือถูกทำลายของอาวุธปืนและยุทธภัณฑ์
๖.
แบบส่งคืนอาวุธปืนและยุทธภัณฑ์
๗.
บัญชีประจำการอาวุธปืน
๘.
บัญชีประจำการเครื่องกระสุนปืน
๙.
บัญชีประจำการยุทธภัณฑ์

(ดูข้อมูลจากภาพกฎหมาย)

ชญานิศ/จัดทำ
๒๙ ตุลาคม
๒๕๖๓

สุภาทิพย์/ตรวจ
๓
พฤศจิกายน ๒๕๖๓

[๑] ราชกิจจานุเบกษา
เล่ม ๑๓๖/ตอนที่ ๘๖ ก/หน้า ๒๒/๒๕ กรกฎาคม ๒๕๖๒